b"\n_START_ARTICLE_\nOlfert Fischers Gade\n_START_PARAGRAPH_\nOlfert Fischers Gade er en gade i Nyboder i Indre By i K\xc3\xb8benhavn, der ligger mellem Store Kongensgade og Rigensgade. Gaden er opkaldt efter viceadmiral Olfert Fischer (1747-1829), der udm\xc3\xa6rkede sig som dansk \xc3\xb8verstkommanderende under Slaget p\xc3\xa5 Reden i 1801.\n_START_SECTION_\nHistorie og bebyggelse\n_START_PARAGRAPH_\nGaden er en sammenl\xc3\xa6gning af tre gader i forl\xc3\xa6ngelse af hinanden, Balsamgade, Ulvegade og Bryggerens L\xc3\xa6nge. De to f\xc3\xb8rste navne stammede fra kong Christian 4.'s anl\xc3\xa6ggelse af de f\xc3\xb8rste dele af Nyboder i 1630'erne og 1640'erne, om end husene fra den tid dog for l\xc3\xa6ngst er v\xc3\xa6k. Det nuv\xc3\xa6rende navn er fra 1897 og skyldtes et \xc3\xb8nske om at skabe enkelthed ved, at gader i forl\xc3\xa6ngelse af hinanden fik samme navn. At s\xc3\xb8helten blev h\xc3\xa6dret her skyldtes, at Nyboder blandt andet er bygget som boliger for fl\xc3\xa5dens mandskab._NEWLINE_Bryggerens L\xc3\xa6nge l\xc3\xa5 mellem Store Kongensgade og Borgergade. Her best\xc3\xa5r den nutidige bebyggelse dels af etageejendomme og dels af nogle mindre bygninger i to-tre etager._NEWLINE_Ulvegade l\xc3\xa5 mellem Borgergade og den nuv\xc3\xa6rende gade Gammelvagt, en rest fra da Adelgade blev rettet ud i 1870'erne. P\xc3\xa5 den sydlige side ligger der her klassiske toetages gule Nyboder-huse fra 1750'erne. P\xc3\xa5 den nordlige side mellem Borgergade og Sankt Pauls Plads ligger en r\xc3\xa6kke af de toetages s\xc3\xa5kaldte Gr\xc3\xa5 Stokke, som arkitekten Olaf Schmidth opf\xc3\xb8rte en r\xc3\xa6kke af i kvarteret omkring 1890. De var inspireret af tidens arbejderboliger men tilpasset Nyboders eksisterende arkitektur._NEWLINE_Balsamgade l\xc3\xa5 mellem Gammelvagt og Rigensgade. Her ligger der flere etageejendomme omkring krydset med Kronprinsessegade. Mere markant er dog dobbelthusene, som ligger mellem Olfert Fischers Gade og parallelgaden Sankt Pauls Gade. De best\xc3\xa5r af to boligkareer opf\xc3\xb8rt i 1977-1979 for Arbejderne Kooperative Byggeforening som to firl\xc3\xa6ngede g\xc3\xa5rde med en f\xc3\xa6lles plads imellem."